KIRJALLINEN KYSYMYS E-0430/01 esittäjä(t): Raffaele Lombardo (PPE-DE) neuvostolle. Siviili- ja sotilasilmailun sääntely Euroopassa.



Virallinen lehti nro 081 E , 04/04/2002 s. 0004 - 0005



KIRJALLINEN KYSYMYS E-0430/01 esittäjä(t): Raffaele Lombardo (PPE-DE) neuvostolle (20. helmikuuta 2001) Aihe: Siviili- ja sotilasilmailun sääntely Euroopassa Italian ilmatilassa sattui äskettäin vakavia vaaratilanteita, joissa sotilaskoneet häiritsivät siviililiikenteen reittejä. Turvallisuusvälejä koskevia määräyksiä rikkomalla on aiheutettu vaaratilanteita. Ylikansallisissa lentoliikennettä koskevissa määräyksissä on yleisesti ottaen puutteita. Katsooko neuvosto, että lentomatkustajien turvallisuuden takaamiseksi ja samalla sotilasilmailun vaatimusten huomioon ottamiseksi on välttämätöntä - ryhtyä pikaisesti kehittämään Euroopan lentoliikenteen hallinnointia ottaen huomioon vapaata kilpailua koskevat yhteisön periaatteet ja pyrkien takaamaan neuvostolle ja parlamentille 1. joulukuuta 1999 välitetyssä komission tiedonannossa esitettyjen ajatusten mukaisesti yhtenäisen eurooppalaisen ilmatilan, mutta pyrkien kuitenkin luomaan tiukan siviili-ilmailun ja sotaharjoitusten välisen hierarkian, jossa siviili-ilmailu menisi sotilasilmailun edelle? - ryhtyä toimiin, joiden avulla voidaan toteuttaa neuvoston 17. marraskuuta 1995 antamaan päätöslauselmaan sisältyvät ehdotukset, jotka koskevat ruuhkautumisen ja kriisitilanteiden aiheuttamia ongelmia Euroopan lentoliikenteessä? - laatia suunnitelmia, joiden avulla komission asetuksessa (EY) 2082/2000(1) määriteltyjen Eurocontrolin normien saattamista osaksi yhteisön ja jäsenvaltioiden lainsäädäntöä voidaan nopeuttaa ja tehostaa ja samanaikaisesti edistää yhteisön innovatiivisia yhteistyömuotoja? - määritellä, ei ainoastaan direktiivien kautta, vaan myös asetusten avulla, Euroopan lentoliikenteen valvonnan tiedonvälitys- ja valvontamenetelmiä sekä automatisoituja apumenetelmiä koskevat vähimmäisvaatimukset? (1) EYVL L 254, 9.10.2000, s. 1. Vastaus (20. marraskuuta 2001) Siviili-ilmailuliikenteen turvallisuus on yksi yhteisön lentoliikennepolitiikan avainalueista, ja neuvosto kiinnittää asiaan suurta huomiota. Neuvosto ei toimielimenä ole suoraan tekemisissä sotilasilmailun kanssa. Yhtenäistä eurooppalaista ilmatilaa koskevan hankkeen osalta neuvostolle on tiedotettu säännöllisesti komission varapuheenjohtajan Loyola de Palacion johtaman korkean tason työryhmän toiminnasta. Työryhmä julkaisi asiaa koskevan selvityksen viime vuoden joulukuussa. Hanke koskee kaikkia ilmailualan toimijoita, ja erityisesti siviili- ja sotilasviranomaisia. Eurooppa-neuvosto ilmoitti uudelleen Tukholmassa viime maaliskuussa aikovansa perustaa yhtenäisen eurooppalaisen ilmatilan ja odottavansa asian käsittelyn edistyvän jälleen hyvissä ajoin ennen kesäkuussa Göteborgissa pidettävää istuntoa. Se muistutti 15. ja 16. kesäkuuta 2001 yhteistä eurooppalaista ilmatilaa koskevan aloitteen tärkeydestä ja totesi, että asianomaiset jäsenvaltiot ovat parhaillaan yhteydessä keskenään aloitteen alueellisesta soveltamisesta. Eurooppa-neuvosto toivoo, että yhteydenottojen tuloksena saadaan pian aikaan sopimus. Komissio aikoo esittää yksityiskohtaisia ehdotuksia, joiden tarkoituksena on yhtenäisen ilmatilan toteutuminen vuoteen 2004 mennessä. Neuvosto on nyt valmis tarkastelemaan lainsäädäntöehdotuksia, jotka komissio lähiaikoina toimittaa ja jotka kattavat huomattavan osan arvoisan parlamentin jäsenen esittämistä huolenaiheista, ja aikoo asianmukaisella tavalla kiirehtiä niiden käsittelyä. Neuvosto on tietoinen siitä, että tilannetta voidaan kohentaa edelleen sen jälkeen, kun yhteisöstä on tullut Eurocontrolin jäsen, ja toivoo, että tätä koskevat vaatimukset täyttyvät mahdollisimman pian. Lisäksi neuvosto on vakuuttunut siitä, että tärkeä lisä lentoliikennepolitiikkaan on parhaillaan tarkasteltavana oleva asetus Euroopan lentoturvallisuusviraston EASA:n perustamisesta, joka koskee erityisesti ilmailualan tuotteiden standardointia ja sertifiointia.